**Hareskov IF Fodbold og Kirke Værløse Idrætsforening søger fælles Børneudviklingstræner**

*I et nyt samarbejde søger to ambitiøse idrætsforeninger en engageret og dygtig trænerprofil med gode samarbejdsevner og lyst til at udvikle børne- og ungdomsfodbolden*

I vores foreninger skal fodbold for børn og unge være sjovt, socialt og udviklende. Vi arbejder for, at alle drenge og piger i vores klubber har adgang til tilbud af høj kvalitet – både når det handler om træning, kamp og sociale aktiviteter. Hvis du bliver motiveret af at gøre en forskel og har erfaring som fodboldtræner, så brug fem minutter mere på at læse dette stillingsopslag.

**Vi forventer, at du skal lykkes ved blandt andet at løse disse opgaver:**

* At understøtte og coache alle børnetrænere (U4-U12) i de to klubber og sikre kvalificeret og motiverende træning for alle spillere på den enkelte årgang (coach-the-coach /træne-træneren)
* At deltage i planlægning, gennemførelse og evaluering af én træning pr. måned for alle årgange
* At tilbyde løbende dialog og sparring med de årgangsansvarlige trænere og trænergrupperne
* At udvikle relevant støttemateriale, der kan hjælpe trænerne
* At facilitere opstartsmøde med alle trænere og koordinatorer ved opstart af både sommer- og vintersæson
* At implementere DBUs børnesyn
* At stå for halvårligt trænerarrangement på tværs af de to klubber til erfaringsudveksling og netværk imellem børne- og unge trænere.

**Vi drømmer om, at du har flest mulige af nedenstående kompetencer:**

* Fodboldfaglig stærk – som minimum UEFA C-licens eller tilsvarende
* Gode samarbejdsevner med mange forskellige typer mennesker
* Blik for at skabe og udvikle attraktive fodboldmiljøer for spillere på alle niveauer
* En systematisk og målrettet tilgang
* Er nærværende og evner at motivere og begejstre dine omgivelser
* Har klare idéer, men søger løsninger og dialog i dagligdagen

**Rammerne**

Som Børneudviklingstræner ansættes du af bestyrelserne i Hareskov IF Fodbold og KVIF. Du vil have en kontaktperson i hver bestyrelse i dit daglige arbejde.

Stillingen forventes indtil videre at udgøre ca. 10 timer/uge i Hareskov IF og ca. 10-15 timer/måned i KVIF. Din aflønning aftaler vi afhængig af kvalifikationer.

**Om Hareskov IF**

Hareskov IF Fodbold er en breddeklub mellem Bagsværd og Værløse nordvest for København. Over de sidste fem år har vi fordoblet antallet af medlemmer til over 800 aktive. Vi afholder hvert år fodboldskole for 230 børn og blev i 2021 kåret til Årets Børneklub af DBU Sjælland. Klubben har et flot anlæg med to græsbaner og en nyanlagt kunstbane, der ligger et solidt stenkast fra Hareskov Station. Læs mere på hareskovif.dk

**Om Kirke Værløse Idrætsforening (KVIF)**

KVIF er breddeklub med særligt fokus på fodbold, men med rum til flere forskellige typer breddeidræt. Vi ligger i den hyggelige landsby Kirke Værløse, imellem Farum, Værløse og Ganløse med hyggeligt klubhus og flotte udendørsfaciliteter. I vintersæsonen træner vi enten i Værløse eller Farum og arbejder målrettet på at etablere egne helårsfaciliteter. Vi er en forening i rivende udvikling og har ca. 200 aktive medlemmer, hvor halvdelen er børn.

Synes du, at ovenstående lyder interessant, eller har du uddybende spørgsmål, så tøv ikke med at kontakte:

Bestyrelsesmedlem Hareskov IF, Jacob Krarup - jkkrarup@gmail.com eller 6037 9752

Bestyrelsesmedlem KVIF, Emil Spangsberg, emil@frameandwork.com eller 5128 7181

Du er meget velkommen til at komme på besøg og opleve foreningerne i praksis. Vi hører gerne fra dig snarest muligt.